Adieu Paure Carnaval
En temps de carnaval (demest los mai celèbres i a lo de Limós), se sòl cantar una cançon mentre que se crema un personatge que representa lo mal (se sona Palhassa dins lo País de Montpelhièr, Caramentran endacòm mai). 

Aquesta cançon que coneis fòrça variantas en foncion dels luòcs se sona: Adieu Paure Carnaval.
Aquí tres variantas de la cançon :

Version cantada a Limós

Adieu paure, adieu paure

Adieu paure Carnaval

Tu te'n vas e ieu demòri

Adieu paure Carnaval.

I

Le buòu canta, l’ase dança

Le moton ditz la leiçon

E la lèbre canta l’crèdo

E l’aucèl ditz le pater.

II

Catarina la pissosa

Pòrta la civada als buòus

E de blat a las galinas

Si vòls que te fasquen d’uòus.

III

La joinessa fa la fèsta

Totis les qu’i èm ongan

E las filhas fan las còcas

Per celebrar Carnaval.

IV

Pòt pas beure, pòt pas beure

Pòt pas beure qu’es bandat

A manjat tròp de salsissa

E de cambajon salat.

Repic

Adieu paure, adieu paure

Adieu paure Carnaval

Tu te'n vas e ieu demòri

Per manjar la sopa d’alh

Version del país de Montpelhièr

Carnaval es un Joan fotre

Que nos fa manjar d'argent

L'enviarem se faire fotre

Duscas l'annada que ven

Adieu paure, adieu paure

Adieu paure Carnaval

As manjat tròp de saucissa

E de cambajon salat

Adieu paure, adieu paure

Adieu paure Carnaval

Tu te'n vas e ieu demòre

Per manjar la sopa d'alh.

Una darrièra varianta

Adieu paure, adieu paure, 

Adieu paure Carnaval

Tu te'n vas e ieu demòri

Adieu paure Carnaval

Tu t'en vas e ieu demòri

Per manjar la sopa d'alh

Per manjar la sopa d'òli

Per manjar la sopa d'alh

Adieu paure, adieu paure,
 
Adieu paure Carnaval

La joinessa fa la fèsta

Per saludar Carnaval

La Maria fa de còcas

Amb la farina de l'ostal

Lo buòu dança, l'ase canta

Lo moton ditz sa leiçon

La galina canta lo Credo 

E lo cat ditz lo Pater

La cançon e los cantaires occitans

Aquesta cançon es estada cantada per maites cantaires, o grops, occitans coma Patric, Gacha Empega, Coròu de Berra, Jan Mari Carlotti, Patrick Vaillant, Lo Seriòl etc...

La melodia de la cançon foguèt emplegada tanben en França per servir de generic a un programa sonat Bonne nuit les petits amb un personatge sonat Nounours.

Ligams extèrnes 
  Portal de musica tradicionala del País de Niça
  Portal de Mamalisa amb fòrça cançons, breçairòlas tradicionalas e sa musica
  Sit ric de totas las variantas e variacions que se pòdon trobar sus la cançon

Carnaval
Cant tradicional occitan